47 ഡോക്ടര്മാര്ക്ക് കോന്നി മെഡിക്കല് കോളജിലേക്ക് സാങ്കല്പ്പിക സ്ഥലംമാറ്റം പത്തനംതിട്ട: കോന്നി മെഡിക്കല് കോളജ് ആശുപത്രിയില് പരിശോധനയ്ക്ക് എത്തുന്ന നാഷണല് മെഡിക്കല് കമ്മീഷന്റെ കണ്ണില് പൊടിയിടാനായി പത്തനംതിട്ട ജനറല് ആശുപത്രിയിലെ 47 ഡോക്ടര്മാരെ അടിയന്തരമായി കോന്നിയിലേക്ക് സാങ്കല്പ്പിക സ്ഥലം മാറ്റി നല്കി ആരോഗ്യവകുപ്പിന്റെ ഉത്തരവ്. യഥാര്ഥത്തില് ഒരു ഡോക്ടറെപ്പോലും സ്ഥലം മാറ്റുന്നില്ലെന്നുള്ളതാണ് വിചിത്രം. മെഡിക്കല് കോളജില് ആവശ്യത്തിന് ഡോക്ടര്മാരെ വ്യന്യസിച്ചുവെന്ന് വരുത്തിതീര്ക്കാനുള്ള ഈ നീക്കം തിരിച്ചറിയാതെ, ജനറല് ആശുപത്രി പ്രവര്ത്തനം നിലയ്ക്കുമെന്ന് വാര്ത്തയും ഇന്നലെ രാവിലെ മുതല് പരന്നു. ആരോഗ്യമന്ത്രിക്കെതിരെ ഒരവസരം നോക്കിയിരുന്ന പ്രബല വിഭാഗത്തിന് വാര്ത്ത എരിതീയില് എണ്ണയായി. സ്വന്തം മണ്ഡലത്തില്പ്പെട്ട ജനറല് ആശുപത്രിയിലെ ഡോക്ടര്മാരെ കോന്നിയിലേക്ക് മാറ്റിയെന്ന പ്രചരണം സമ്മതിദായകരിലും ആശങ്ക സൃഷ്ടിച്ചിട്ടുണ്ട്.അടിയന്തര സാഹചര്യം ചര്ച്ച ചെയ്യുന്നതിന് ആശുപത്രി മാനേജ്മെന്റ് കമ്മറ്റി യോഗം വിളിച്ചിട്ടുണ്ട്. ഏഴുവര്ഷം മുന്പ് മന്ത്രിയായിരുന്ന അടൂര് പ്രകാശിന് നേരിടേണ്ടി വന്ന അതേ ദുര്യോഗമാണ് ഇവിടെ മന്ത്രിവീണയെയും തേടിയെത്തിയിരിക്കുന്നത്.കോന്നി മെഡിക്കല് കോളജില് ക്ലാസ് തുടങ്ങുന്നത് സംബന്ധിച്ച അനുവാദം നല്കുന്നതിനായിട്ടാണ് നാഷണല് മെഡിക്കല് കമ്മിഷന് എത്തുന്നത്. കോന്നി മെഡിക്കല് കോളജിന്റെ അടിസ്ഥാന ആശുപത്രിയായി പത്തനംതിട്ട ജനറല് ആശുപത്രി ചൂണ്ടിക്കാണിക്കുകയും ഇവിടെയുള്ളത് കോന്നി മെഡിക്കല് കോളജിലേക്ക് നിയോഗിച്ച ഡോക്ടര്മാരാണെന്ന് വരുത്തുകയുമായിരുന്നു ലക്ഷ്യം. ഇതേ അടവ് പ്രയോഗിച്ചാണ് ഇടുക്കി മെഡിക്കല് കോളജിന് മുന്പ് അംഗീകാരം വാങ്ങിയത്. ആദ്യം കമ്മിഷന് അംഗീകരിച്ചുവെങ്കിലും തട്ടിപ്പ് വ്യക്തമായപ്പോള് പിന്നീടത് റദ്ദാക്കി.കോന്നി മെഡിക്കല് കോളജ് കൊണ്ടു വരാന് പരിശ്രമിച്ച അടൂര് പ്രകാശ് ഏഴു വര്ഷം മുന്പ് ഇതേ പണി കാണിച്ചിരുന്നു. അന്ന് പത്തനംതിട്ട ജനറല് ആശുപത്രിയുടെ ബോര്ഡ് മാറ്റി കോന്നി മെഡിക്കല് കോളജ് എന്നാക്കാനായിരുന്നു ശ്രമം. എന്നാല് അന്ന് ആറന്മുള എം.എല്.എയും സ്വന്തം പാര്ട്ടിക്കാരനുമായ കെ. ശിവദാസന് നായര് പണി കൊടുത്തു. ശിവദാസന് നായരുടെ നേതൃത്വത്തില് സമരം തുടങ്ങിയതോടെ കോന്നി മെഡിക്കല് കോളജ് പത്തനംതിട്ടയില് തുടങ്ങാനുള്ള നീക്കം പാളി. അന്ന് ജനറല് ആശുപത്രി കൈയേറാന് നോക്കിയത് കോന്നി എം.എല്എയായിരുന്നുവെങ്കില് ഇന്നത് ആറന്മുള എം.എല്.എയും ആരോഗ്യവകുപ്പ് കൈകാര്യം ചെയ്യുന്ന മന്ത്രിയും കൂടിയായ വീണാ ജോര്ജാണ്. ജനറല് ആശുപത്രിയുടെ കസ്റ്റോഡിയന് നഗരസഭയാണ്. ആ സ്ഥിതിക്ക് ഇപ്പോഴത്തെ ഈ സ്ഥലം മാറ്റ ഉത്തരവില് പ്രത്യേകിച്ച് കാര്യമില്ലെങ്കിലും സി.പി.എമ്മുകാരനായ നഗരസഭാ ചെയര്മാനും കൂട്ടര്ക്കും പ്രതിഷേധിക്കേണ്ടി വരും.